KŐSZEG VÁROS ÖNKORMÁNYZATÁNAK Ikt. szám:

# Városfejlesztési, Idegenforgalmi, Környezetvédelmi és Vagyonügyi Bizottsága

**JEGYZŐKÖNYV**

***Készült***: 2023. október 18.-án 14 óra 00 perctől a Városháza 131. -es tanácskozótermében a Városfejlesztési, Idegenforgalmi, Környezetvédelmi és Vagyonügyi Bizottság nyilvános üléséről.

***Jelen vannak***: Kiss Péter, Kiss Zoltán Miksa, Takácsné Varga Ágnes, Gelencsér Júlia, Harsányi Zsolt, Stampf Ervin (6 fő)

***Meghívottak:*** Básthy Béla polgármester, Dr. Zalán Gábor jegyző, Dr. Nagy Edina aljegyző, Németh Ildikó osztályvezető, Eső Attila Kft. igazgató.

Az elnök szavazásra teszi fel a napirendet, melyet a bizottság **6 igen** szavazattal elfogad. Közli, hogy Gelencsér Attila Rába Kálmán Illés Péter Gábor igazoltan vannak távol.

**Napirend:**

1. A közterület-használatáról és a városkép védelméről szóló 1/2000. (II.1.) önkormányzati rendelet módosítása
Előadó: Németh Ildikó városüzemeltetési osztályvezető
2. Jelentés a város környezeti állapotáról
Előadó: Németh Ildikó városüzemeltetési osztályvezető
3. Vagyonügy: Kőszeg, 6659/3 hrsz-ú ingatlanrész felajánlása
Előadó: Németh Ildikó városüzemeltetési osztályvezető

**1.napirendi pont**

A közterület-használatáról és a városkép védelméről szóló 1/2000. (II.1.) önkormányzati rendelet módosítása

**Németh Ildikó:** A rendelet tavalyi felülvizsgálata során módosult a műemléki épületek felújítására vonatkozó közterülethasználati díjtétel, miszerint állványozás díjmentessé vált, azonban a rendeletmódosítás nem rendezte a hozzá kapcsolódó területek kérdését, így a díjmentességet kiterjesztenénk a műemlékek közvetlen környezetére is épületek karbantartásához, felújításához szükséges építőanyag tárolására. A díjmentesség pusztán a felújítandó épület közvetlen környezetében található közterületre igényelhető, kizárólag a közösségi célt szolgáló műemléki épületek felújításába beruházók anyagi terhei csökkennének. Mivel az építőanyag tárolás céljára elfoglalt közterület korlátozza mások közterület használatát, átgondolásra javasoljuk, hogy a díjmentességre vonatkozó döntést a Képviselő-testület legyen jogosult meghozni. Ez esetben az Önkormányzat Szervezeti és Működési Szabályzatáról szóló 27/2013. (IX. 27.) önkormányzati rendeletének (a továbbiakban: SZMSZ) módosításáról a novemberi képviselő-testületi ülésen dönteni kell.

**Kiss Zoltán Miksa:** Magán tulajdonban lévő műemlék épületekre is igénybe vehető?

**Németh Ildikó:** A rendeletben megfogalmaztuk, hogy pontosan kik vehetik igénybe

**Dr. Zalán Gábor:** Lehet magántulajdonban is, feltéve, ha közösségi célt szolgál.

**Kiss Zoltán Miksa:** Helyi Védelem alatt álló területekre nem lehet kiterjeszteni?

**Németh Ildikó:** Kizárólag Műemléki védelem alatt álló ingatlanok vonatkozásában igényelhető, A rendelet alapján már így is sávosan vannak elosztva a díjtételek, így a helyi védelem alatt állókra is más díjszabás vonatkozik.

**Kiss Péter:** Stampf Ervin bizottsági taghoz intézett kérdésében érdeklődik, hogy időkorlátot nem-e raktak bele?

**Dr. Zalán Gábor:** A rendeletben benne van, hogy maximum 6 hónapra igényelhető, ami egyszer meghosszabbítható.

Mivel kérdés és hozzászólás nem hangzik el, a bizottsági elnök szavazásra teszi fel a határozati javaslatot.

A szavazás eredménye: **egyhangú -6 igen szavazat**

**63/2023. (X.18.) számú határozat:**

Kőszeg Város Önkormányzatának Városfejlesztési, Idegenforgalmi, Környezetvédelmi és Vagyonügyi Bizottsága javasolja a Képviselő-testületnek, hogy a közterület-használatról és a városkép védelméről szóló 1/2000. (II. 1.) önkormányzati rendelet módosítását fogadja el.

Felelős a közlésért: Kiss Péter bizottsági elnök

Határidő: képviselő-testületi ülés

1. **napirendi pont**

Jelentés a város környezeti állapotáról

**Németh Ildikó:** A 2023. évi munkatervnek megfelelően idén is elkészítettük a város környezeti állapotáról szóló jelentést. A helyi önkormányzatok környezetvédelmi feladatai között a Törvényben nevesített alábbi pontokat érintettük a jelentés elkészítése során. Ezeknek a feladatoknak a jelentős részét közszolgáltatóként a Kőszegi Városüzemeltető Kft. látja el, így a jelentéshez szükséges adatokat is tőlük kaptuk. Külön nem emelnék ki semmit, mivel a jelentés elég részletes.

**Kiss Péter:** Jelzi, hogy az előterjesztésben a Hunyadi utca elnevezésnem megfelelő, legyen átírva Hunyadi medencére. Érdeklődik, hogy van e szennyvíz szállítást érintő tárgyalásokkal előre lépés?

**Németh Ildikó:** Egyelőre nincsen, folyamatban vannak a tárgyalások.

**Kiss Zoltán Miksa:** Légszennyezési jelentés kapcsán érdeklődik, hogy be lehet jelenteni a Kormányhivatalnál, ha valamit tapasztalunk, mivel jön a fűtési szezon.

**Németh Ildikó:** Igen, tavaly volt három eset, de nem történt tetten érés.

**Kiss Zoltán Miksa:** Jelzi, hogy a rágcsálók is egyre több gondot okoznak a városban, mivel egyre inkább elszaporodnak, és olyan helyeken is patkányinvázió van, ahol eddig nem volt.

**Németh Ildikó:** Bejelentés alapján a Városüzemeltető Kft. jár el, Ők helyezik ki a csapdákat. Valóban rengeteg bejelentés érkezett, igyekszünk időben intézkedni.

**Dr. Zalán Gábor: N**yilván, ha bejelentés érkezik, intézkedünk és megrendeljük a szolgáltatást. Olyan helyekről is kapjuk az értesítést, ahol eddig nem volt szaporulat, ez köszönhető az építkezéseknek is.

Mivel kérdés és hozzászólás nem hangzik el, a bizottsági elnök szavazásra teszi fel a határozati javaslatot.

A szavazás eredménye: **egyhangú -6 igen szavazat**

**64/2023. (X.18.) számú határozat:**

Kőszeg Város Önkormányzatának Városfejlesztési, Idegenforgalmi, Környezetvédelmi és Vagyonügyi Bizottsága javasolja a Képviselő-testületnek „Jelentés a város környezeti állapotáról- 2023” című beszámolót elfogadásra, és rendelje el annak közzétételét a város lakosainak és szervezeteinek tájékoztatása céljából.

Felelős a közlésért: Kiss Péter bizottsági elnök

Határidő: képviselő-testületi ülés

1. **napirendi pont**

Vagyonügy: Kőszeg, 6659/3 hrsz-ú ingatlanrész felajánlása

**Németh Ildikó:** Ez a felajánlás nem ismeretlen a bizottság élőt, hiszen még február hónapban megtárgyalta, azonban a Képviselő-testületi ülésre már nem került beterjesztésre, mert a Bizottság javaslata az volt, hogy a terület tulajdonosával egyeztessünk a teljes útszabályozást érintő összesen ~225 m2 nagyságú rész tulajdonba adása érdekében, próbáltunk abba az irányba menni, hogy egy eljárás keretében lezajlódon a tulajdonba vétel, így a költségek is csökkennének. Mivel a tulajdonos külföldön él és ritkán tartózkodik itthon így csak most tudtunk egyeztetni vele: elfogadta az ingatlanát érintő teljes (225 m2) útszabályozás területének ingyenes tulajdonba adását az önkormányzat javára, kérése az volt, hogy a Csőszház utcával párhuzamosan húzódó 128 m2 terület birtokbaadása később, önkormányzati fejlesztési szándék esetén történhessen meg.

A végleges ajándékozási szerződés megkötését megelőzően szükséges a termőföld végleges más célú hasznosítására vonatkozó eljárás, ezt követően a megosztási vázrajzot kell elkészíttetni, az ingatlan-nyilvántartási átvezetéshez pedig szükség lesz a Közlekedési Hatóság nyilatkozatának beszerzésére, amely a terület funkcióját igazolja. Az eljárás teljes költsége közel 300 ezer Ft. A területfelajánlás oka miatt a tulajdonos kéri, hogy ezt az összeget az önkormányzat viselje, illetve a kerítés és a kapu áthelyezést is kéri az önkormányzattól, amely még a területrendezéssel, út nyomvonal kialakításával együtt ~1,2 MFt összeget jelent.

A terület mielőbbi átvétele azért indokolt, ingatlan tulajdonosa a HÉSZ szerinti szabályozásnak megfelelően meg szeretné építeni a kerítését. Ha ez előbb megtörténik, akkor a Szelestey utca ezen szakasza olyannyira leszűkül, hogy az átjárás nem lesz biztosított, és az csak a Hermina utca felől lesz megközelíthető. Az előterjesztés részeként a képviselő-testület döntését kérjük az utca részét képező, már önkormányzati tulajdonú 4210/4 hrsz-ú közforgalom elől el nem zárt magánút közúttá történő átminősítéséhez is. A sarokrész felajánlásával a Szelestey László utcában csaknem teljes hosszban tulajdonba kerül az önkormányzat, ezzel egy egységes, a szabályozásnak megfelelő út alakul ki.

Mivel kérdés és hozzászólás nem hangzik el, a bizottsági elnök szavazásra teszi fel a határozati javaslatot.

A szavazás eredménye: **egyhangú -6 igen szavazat**

**65/2023. (X.18.) számú határozat:**

1. Kőszeg Város Önkormányzatának Városfejlesztési, Idegenforgalmi, Környezetvédelmi és Vagyonügyi Bizottsága javasolja a Képviselő-testületnek a Kőszeg, 6659/3 hrsz-ú ingatlant érintő Helyi Építési Szabályzat szerinti közlekedési és közműterület övezetbe sorolt területrészének tulajdonos részéről történő ingyenes felajánlását elfogadásra és egyben hatalmazza fel a polgármestert az ajándékozási előszerződés aláírására.
2. Kőszeg Város Önkormányzatának Városfejlesztési, Idegenforgalmi, Környezetvédelmi és Vagyonügyi Bizottsága javasolja a Képviselő-testületnek, hogy kezdeményezze a Kőszeg, 6659/3 hrsz-ú ingatlan tulajdonosának meghatalmazásával az ingatlan Helyi Építési Szabályzatban közlekedési és közműterület övezetbe sorolt, a mellékletben jelölt útlejegyzéssel érintett, összesen ~225 m2 nagyságú ingatlanrész végleges más célú hasznosítását.
3. Kőszeg Város Önkormányzatának Városfejlesztési, Idegenforgalmi, Környezetvédelmi és Vagyonügyi Bizottsága javasolja a Képviselő-testületnek, hogy rendelie el a Kőszeg, 6659/3 hrsz-ú ingatlan Helyi Építési Szabályzatban közlekedési és közműterület övezetbe sorolt, a mellékletben jelölt útlejegyzésnek megfelelő megosztását, majd ezt követően a felajánlott ingatlanrész belterületbe vonását.
4. Kőszeg Város Önkormányzatának Városfejlesztési, Idegenforgalmi, Környezetvédelmi és Vagyonügyi Bizottsága javasolja a Képviselő-testületnek, hogy rendelie el a Kőszeg, 6659/3 hrsz-ú ingatlanból kialakuló, közlekedési és közműterület övezetbe sorolt mintegy 225 m2 nagyságú felajánlott ingatlanrész közúttá történő átminősítését és egyben hatalmazza fel a polgármestert a végrehajtáshoz szükséges dokumentumok aláírására és a szükséges nyilatkozatok, intézkedések megtételére.
5. Kőszeg Város Önkormányzatának Városfejlesztési, Idegenforgalmi, Környezetvédelmi és Vagyonügyi Bizottsága javasolja a Képviselő-testületnek az 1-4. pont teljesülését követően hatalmazza fel a polgármestert a felajánlott ingatlanra vonatkozó végleges ajándékozási szerződés aláírására.

Felelős: Básthy Béla polgármester

Határidő: 1-2. pont tekintetében azonnal

1. pont tekintetében az 1. és 2. pontok teljesülését követően
2. pont tekintetében az 1-3. pontok teljesülését követően
3. pont tekintetében értelemszerű

**66/2023. (X.18.) számú határozat:**

Kőszeg Város Önkormányzatának Városfejlesztési, Idegenforgalmi, Környezetvédelmi és Vagyonügyi Bizottsága javasolja a Képviselő-testületnek a Kőszeg, 4210/4 hrsz-ú kivett közforgalom elől el nem zárt magánút közúttá történő átminősítését és egyben hatalmazza fel a polgármestert a végrehajtáshoz szükséges dokumentumok aláírására és a szükséges nyilatkozatok, intézkedések megtételére.

Felelős a közlésért: Kiss Péter bizottsági elnök

Határidő: képviselő-testületi ülés

.

Más napirendi pont nem lévén az elnök a nyilvános ülést 14 óra 18 perckor berekesztette.

 …………………………… ……………………………..

 Kiss Péter elnök Bizottsági tag